Райнер Мария Рилке
Момчето

Превод от немски: Ана Александрова, 1979

chitanka.info

Бих искал аз да бъда от мъжете,

които в мрака с див жребец препускат,

и факлите им — пламъци разпускат

като коси в гонитба с ветровете.

Отпред да бъда, като в кораб боен,

подобно знаме, устремно развято,

да бъда тъмен, но със шлем от злато,

проблясващ неспокойно. А строени

зад мен да яздят пак мъже, родени

от мрака, всеки с шлем сребристобял,

ту греещ, ту пък ослепял кристал.

Един до мен ще сочи пътя верен

с тръба, която бляска и крещи,

и като трескав сън ще прелетим

през самотата на простора черен.

И къщите ще падат на колене,

и уличките ще се поклонят,

площадите ще хукнат — победени,

копита като дъжд ще ромолят.

1902–1903

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.